寄楊六
作者：白居易
朝代：唐

paragraphs: 青宮官冷靜，赤縣事繁劇。
一閑復一忙，動作經時隔。
清觴久廢酌，白日頓虛擲。
念此忽踟躕，悄然心不適。
豈無舊交結，久別或遷易。
亦有新往還，相見多形迹。
唯君於我分，堅久如金石。
何況老大來，人情重姻戚。
會稀歲月急，此事真可惜。
幾回開口笑，便到髭鬚白。
公門苦鞅掌，盡日無閑隙。
猶冀乘暝來，靜言同一夕。